Malli semgħu s-slaten kollha tal-Amurrin tan-naħa l-oħra tal-Ġordan, in-naħa tal-Punent, u s-slaten kollha tal-Kangħanin, ta' ħdejn il-baħar, jiġifieri li l-Mulej nixxef l-ilma tal-Ġordan minn quddiem ulied Iżrael sakemm qasmu, qalbhom inħallet u tmewtu għalkollox minħabba wlied Iżrael. Ir-rit taċ-ċirkonċiżjoni Dakinhar il-Mulej qal lil Ġożwè: "Agħmel skieken taż-żnied u erġa' aħtan lil ulied Iżrael għal darba oħra." U Ġożwè għamel skieken taż-żnied, u ħaten lil ulied Iżrael f'Gibgħat-għarlot . U Ġożwè ħatinhom għaliex l-irġiel li kienu ħarġu mill-Eġittu, in-nies kollha tal-ġlied, kienu mietu fid-deżert, fit-triq, wara li kienu ħarġu mill-Eġittu. Għax il-poplu kollu li ħareġ mill-Eġittu kien maħtun, imma n-nies li twieldu fid-deżert, fit-triq wara li kienu ħarġu mill-Eġittu, ma kinux maħtuna. Għaliex ulied Iżrael baqgħu jiġġerrew fid-deżert erbgħin sena, sakemm mietu lkoll l-irġiel tal-ġlied li kienu ħarġu mill-Eġittu, għax ma semgħux minn leħen il-Mulej, li kien ħalfilhom li ma jarawx l-art li l-Mulej kien ħalef lil missirijiethom li jagħti lilna, art tnixxi ħalib u għasel. Flokhom qajjem lil uliedhom; lil dawn ħaten Ġożwè, għax kienu bla ħtin billi ma ħatnuhomx fit-triq. U malli nħaten il-poplu kollu, baqgħu fil-kamp fejn kienu sakemm fiequ. U l-Mulej qal lil Ġożwè: "Illum jien neħħejtilkom minn fuqkom l-għajb tal-Eġittu." U sejħu lil dak il-post Gilgal sal-lum. Iċ-ċelebrazzjoni tal-Għid Ulied Iżrael waqqfu l-kamp tagħhom f'Gilgal. Hemm, fil-witat ta' Ġeriko, għamlu l-Għid filgħaxija tal-erbatax tax-xahar. U sewwasew l-għada tal-Għid, huma kielu mill-frott tal-art: ħobż ażżmu u qamħ inkaljat. Minn dak in-nhar, wara li kielu mill-frott tal-art, il-manna waqfet. Ulied Iżrael ma kellhomx aktar manna, imma minn dik is-sena bdew jieklu milli bdiet tagħtihom l-art ta' Kangħan. Jirbħu l-belt ta' Ġeriko Ġara li xħin Ġożwè kien ħdejn Ġeriko rafa' għajnejh u ra raġel quddiemu wieqaf bix-xabla misluta, u Ġożwè resaq lejh u staqsieh: "Inti magħna jew mal-għedewwa tagħna?" U hu wieġbu: "Le! Jien kaptan fl-eżerċtu tal-Mulej, issa ġejt." U Ġożwè nxteħet wiċċu fl-art u beda jqimu u qallu: "X'għandu x'jgħid Sidi lill-qaddej tiegħu?" U l-kaptan tal-eżerċtu tal-Mulej qal lil Ġożwè: "Neħħi l-qorq minn riġlejk, għax l-art, li inti fuqha, hi post qaddis." U Ġożwè għamel hekk.